Kokonaisuuden keskiössä on ollut järjestäytyneeseen rikollisuuteen liittyvä laajamittainen huumausaineiden maahantuontiorganisaatio.

Tutkinnassa ollut myös Hells Angels Carelian jäsenten tekemiä väkivaltarikoksia. Kuvituskuva. John Palmen

Kaakkois-Suomen poliisilaitos kertoo laajasta järjestäytyneeseen rikollisuuteen liittyvästä esitutkintakokonaisuudesta, jossa on tehty kotietsintöjä ja kiinniottoja 13 kohteessa Lappeenrannassa, Kotkassa, Kouvolassa, Lahdessa ja Helsingissä.

Kohteina useita jengitiloja

Kohteina on ollut muun muassa Hells Angels Carelian kerhotila Lappeenrannassa, Hells Angels Red Riverin jengitilat Kotkassa, Kouvolassa sijaitseva Hells Angels Other Place -tila, sekä Sola MC ja Lounamo MC jengitilat Lahdessa.

Etsintöjen yhteydessä takavarikoitiin mittava määrä ampuma-aseita (sarjatuliase), räjähteitä ja huumausaineita.

Etsinnät ja kiinniotot jatkuivat tammikuussa Helsingissä, jolloin otettiin kiinni kolme henkilöä ja tehtiin useita etsintöjä. Etsintöjen kohteena oli myös helsinkiläinen ravintola, josta takavarikoitiin huomattava määrä huumausaineita.

Etsintöjen ja kiinniottojen kolmas vaihe toteutettiin tammikuun lopussa Lappeenrannassa, jolloin kohteena oli omakotitalo ja paikallisen Spora MC:n kerhotilat. Etsintöjen yhteydessä takavarikoitiin huumausaineita ja otettiin kiinni Spora MC:n presidentti.

Esitutkintakokonaisuuden keskiössä on ollut järjestäytyneeseen rikollisuuteen liittyvä laajamittainen huumausaineiden maahantuontiorganisaatio, jonka kautta Suomeen epäillään tuodun useassa erässä huomattava määrä huumausaineita. Kokaiinia, amfetamiinia ja ekstaasia.

Paikallisella tasolla on myös selvitetty huumausaineiden kätkijöitä ja huumausaineiden jälleenmyyjiä. Toiminnan epäillään olleen Hells Angels Carelian organisoimaa.

Tutkinnassa myös väkivaltarikoksia

Tutkinnassa on ollut myös Hells Angels Carelian jäsenten tekemiä väkivaltarikoksia.

Vakavimpana törkeänä pahoinpitelynä tutkinnassa oleva kokonaisuus, jonka yhteydessä epäillään 14 henkilön varustautuneen 11.5.2019 Hells Angels kerhotilalla ampuma-aseilla, erilaisilla astaloilla ja lähteneen neljällä autolla kohti paikallista autokerhon hallinnoimaa tilaa, jossa on oletettu olleen Outlaws Mc South-Karelian juhlat.

Kohdepaikalta löytyi vain yksi sattumalta paikalla ollut henkilö, joka ei liittynyt Outlaws organisaatioon. Henkilöä oli hakattu 14 henkilön toimesta eri puolille vartaloa ja päähän.

Kahdessa muussa tapauksessa väkivalta on kohdistunut satunnaiseen julkisella paikalla olleeseen henkilöön. Molemmissa tapauksessa on oltu varustauduttu ampuma-aseella.

Jälkimmäisessä tapauksessa poliisin ottaessa henkilöä kiinni ja hänen voimakkaasti vastustaessa, hänen hallussaan ollut ase on tippunut katuun. Viimeisimmissä tapauksessa väkivaltaa on kohdistettu siviilivarusteissa olleisiin Rajavartiolaitoksen virkamiehiin. Jengiläinen on luullut heitä poliiseiksi.

Kokonaisuuteen liittyy myös Lahden United Brotherhood kerhotiloissa Hells Angels Carelian johtohenkilön United Brotherhoodin jäsenille tehtäväksi antama väkivaltainen velanperintä.

Rikoksesta epäiltyjä noin 30

Tutkinnan aikana on vangittu Etelä-Karjalan käräjäoikeudessa yhdeksän henkilöä. Rikoksesta epäiltyjä on tässä vaiheessa noin 30.

Hämeen poliisilaitoksella on asiaan liittyen ollut vangittuna kaksi henkilöä ja Helsingin poliisilaitoksella yksi. Hämeen poliisilaitoksen kokonaisuus liittyy United Brotherhood -tutkintaan. Helsingin poliisilaitoksen kokonaisuus laajaan Helsingissä paljastuneeseen huumausaineiden maahantuontiin ja huumausaineiden välittämiseen. Asiassa on ollut useita tutkintavankeja.

Helsingin esitutkintakokonaisuuden käsittely on parhaillaan menossa Helsingin käräjäoikeudessa.

Esitutkinnassa on ollut mukana myös Tulli ja Keskusrikospoliisi.